CELEX: 32021R1816
Language: bg
Date: 2021-10-12 00:00:00
Title: Регламент за изпълнение (ЕС) 2021/1816 на Комисията от 12 октомври 2021 година относно класирането на някои стоки в Комбинираната номенклатура

18.10.2021   
               
               
                  BG
               
               
                  Официален вестник на Европейския съюз
               
               
                  L 368/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1816 НА КОМИСИЯТА
         от 12 октомври 2021 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и за всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 октомври 2021 година.
            
               
                  За Комисията,
               
               
                  от името на председателя,
               
               Gerassimos THOMAS
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Продукт под формата на твърда и еднородна бяла маса, състоящ се от рафинирано, избелено и обезмирисено палмово масло, което е било частично хидрогенирано, с добавени малки количества сорбитанов тристеарат (E 492), лецитин (E 322), смес от токофероли (E 306) и лимонена киселина (E 330).
                        Продуктът е опакован в торби по 20 kg; използва се в хранителната промишленост (например като заместител на какаовото масло).
                     
                     
                        1517 90 99 
                     
                     
                        Класирането се определя от разпоредбите на общи правила 1 и 6 за тълкуване на Комбинираната номенклатура и от текста на кодове по КН 1517 , 1517 90  и 1517 90 99 .
                        Изключва се класирането в позиция 1516 , защото палмовото масло се обработва допълнително чрез добавянето на емулгатори и лимонена киселина и следователно е загубило основната си характеристика на частично хидрогенирано палмово масло от позиция 1516  (вж. също Обяснителните бележки към Хармонизираната система в частта им за позиция 1516 , последния параграф, второто изречение).
                        Поради това продуктът трябва да бъде класиран в код по КН 1517 90 99  като друг хранителен продукт от растителни мазнини.